AIŠKINAMASIS RAŠTAS

Dėl Molėtų rajono savivaldybės tarybos 2019 m. sausio 24 d. sprendimo Nr. B1-17 „Dėl Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugų teikimo vidaus sandorio pagrindu“ pakeitimo

 **1. Parengto tarybos sprendimo projekto tikslai ir uždaviniai**

Sprendimo tikslas užtikrinti nepertraukiamą Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugų teikimą.

Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros priežiūros paslaugas, vadovaudamasi Molėtų rajono savivaldybės tarybos 2019 m. sausio 24 d. sprendimu Nr. B1-17 ir su savivaldybės administracija 2019-02-01 pasirašyta paslaugų teikimo sutartimi Nr. A14-70, vykdo uždaroji akcinė bendrovė „Molėtų švara“ (toliau –Bendrovė). Tame sprendime ir sutartyje nustatytas paslaugų teikimo terminas - kol Europos Sąjungos Teisingumo Teismas priims prejudicinį sprendimą pagal Lietuvos Aukščiausiojo Teismo 2018 m. balandžio 13 d. nutartyje Nr. e3K-3-120-469/2018 suformuluotą kreipimąsi bet ne ilgiau kaip iki 2019 m. gruodžio 31 d.

2019 m. spalio 3 d. ES Teisingumo Teismas (ESTT) pateikė išaiškinimus dėl to, ar valstybės narės turi teisę riboti vidaus sandorių sudarymą kitais nei ES teisėje įtvirtintais pagrindais. Išnagrinėjęs situaciją ir jam pateiktus klausimus, ES Teisingumo Teismas į šiuos klausimus atsakė, kad:

1. ES teisė nedraudžia nacionalinėje Lietuvos teisėje nustatyti papildomų reikalavimų vidaus sandoriui, nei nustato ES teisė, jeigu užtikrinami vieno požiūrio, nediskriminavimo, abipusio pripažinimo, proporcingumo ir skaidrumo principai;
2. tokie papildomi reikalavimai turi būti įtvirtinti konkrečiose ir aiškiose pozityviosios viešųjų pirkimų teisės normose, kurios turi būti pakankamai prieinamos, o jų taikymas – numatomas;
3. vien tai, kad buvo sudarytas viešųjų pirkimų reglamentavimo reikalavimus atitinkantis vidaus sandoris dar savaime nereiškia, kad šis sandoris atitinka ES teisę, t. y. kad jis atitinka sąžiningos konkurencijos reikalavimus.

 Kaip konstatavo ES Teisingumo Teismas, vidaus sandoriui gali būti keliami tik tokie papildomi reikalavimai, kurie yra konkretūs, aiškūs ir pagal kuriuos galima iš anksto numatyti, ar konkrečiu atveju vidaus sandoris yra galimas, ar ne. Ar Lietuvos teisėje nustatyti papildomi reikalavimai vidaus sandoriui atitinka ES Teisingumo Teismo nurodytas sąlygas, pagal ES Teisingumo Teismo nurodymą turės įvertinti Lietuvos Aukščiausiasis Teismas.

 Šiuo metu Lietuvos teisėje nustatyti reikalavimai yra itin subjektyvūs, priklauso išimtinai nuo juos aiškinančių institucijų valios ir neleidžia iš anksto pagrįstai įsitikinti, ar konkrečiu atveju sudaryti vidaus sandorį galima, ar ne.

 Atitinkamai, yra pagrįstas pagrindas manyti, kad esamas vidaus sandorių reglamentavimas neatitinka ES teisės ir ES Teisingumo Teismo pateikto jos išaiškinimo. Todėl, siekiant užtikrinti Lietuvos teisės suderinamumą su ES teisės reikalavimais, yra būtina nustatyti aiškius ir konkrečius reikalavimus, kada galima sudaryti vidaus sandorius, kad bet kuri savivaldybė ar bet kuri kita perkančioji organizacija galėtų iš anksto objektyviai įsivertinti, ar konkrečiu atveju ji gali pavesti tam tikras paslaugas teikti savo kontroliuojamai įmonei, ar visgi ji privalo vykdyti viešąjį pirkimą ir pasitelkti išorinį paslaugų teikėją.

 Būtent tokį aiškumą, konkretumą ir iš anksto numatomą taikymą užtikrintu šiuo metu Seimui pateikti siūlomi Viešųjų pirkimų įstatymo, Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo ir Vietos savivaldos įstatymo pakeitimai. Šiais reikalavimais siekiama nustatyti aiškius, konkrečius atvejus, kada savivaldybės galėtų sudaryti vidaus sandorius ir galėtų būti ramios, kad to visiškai nenorėdamos, pažeidžia kokius nors neapibrėžtus teisės aktų reikalavimus.

 Savivaldybei užtikrinti savo pačios kontroliuojamos įmonės teikiamų paslaugų kokybę yra nepalyginamai lengviau, nei priversti tą kokybę užtikrinti privačią įmonę, kuri realiai – ir visiškai sąžiningai – siekia ne naudos gyventojams, bet tiesiog pelno savo akcininkams.

 Bendrovė visus sutartinius įsipareigojimus vykdo gerai. Savivaldybė nusiskundimų  dėl paslaugų teikimo nėra gavusi.

Siekiant užtikrinti savivaldybės savarankiškųjų funkcijų vykdymą ir nepertraukiamą paslaugų teikimą, teikiamas Molėtų rajono savivaldybės tarybos 2019 m. sausio 24 d. sprendimo Nr. B1-17 pakeitimo projektas kuriuo taryba paveda Bendrovei teikti Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugas iki tol, kol įstatymų ir kitų teisės aktų nustatyta tvarka atrinks nuolatinį paslaugų teikėją ir įsigalios su juo sudaryta sutartis dėl paslaugų teikimo, bet ne ilgiau kaip iki 2020 m. gruodžio 31 d.

 **2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 26, 36, 41 punktai;

Lietuvos Respublikos geriamojo vandens tiekimo ir nuotekų tvarkymo įstatymo 10 straipsnio 5 punktas;

Lietuvos Respublikos viešųjų pirkimų įstatymo 10 straipsnio 2 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės: priimtas sprendimas sudarys galimybę Savivaldybei nepertraukiamai, kokybiškai teikti Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugas.

Neigiamų pasekmių nenumatoma.

**4. Priemonės sprendimui įgyvendinti**

Priėmus sprendimą, su Bendrove, bus sudarytas papildomas susitarimas prie paslaugų teikimo sutarties dėl paslaugų teikimo termino pratęsimo.

**5. Lėšų poreikis ir jų šaltiniai**

Preliminarus lėšų poreikis paslaugų teikimui apie 800 000 eur. vieneriems metams. Galutinį lėšų limitą paslaugų teikimui tvirtins taryba tvirtindama biudžetą.

**6. Vykdytojai, įvykdymo terminai**

Molėtų rajono savivaldybės administracija.